BEM:ราคาสะท้อนข่าวดีไปหมดแล้วโบรกฯแนะขายเป้าหมาย 7.30 บาท
BEM (ขาย 8.40 บาท พื้นฐาน 7.30 บาท -13.10%) เริ่มต้นคำแนะนำ"ขาย"สำหรับ BEM ที่ราคาเป้าหมาย 7.30 บาท ถึงแม้ว่าเรามอง BEM จะเป็นผู้ได้ประโยชน์จากการเร่งผลักดันโครงการรถไฟฟ้าของรัฐบาล แต่ราคาหุ้นที่ขึ้นมากว่า 50% ในช่วง 4 เดือนที่ผ่านมา เทียบกับ SET ที่ 9% ได้สะท้อนข่าวดีไปหมดแล้ว
2 ส.ค. 2559

บล.กสิกรไทย ระบุในบทวิเคราะห์วันนี้(2 ส.ค.59) ว่า บริษัท ทางด่วนและรถไฟฟ้ากรุงเทพ จำกัด (มหาชน) BEM (ขาย 8.40 บาท พื้นฐาน 7.30 บาท -13.10%) เริ่มต้นคำแนะนำ”ขาย”สำหรับ BEM ที่ราคาเป้าหมาย 7.30 บาท ถึงแม้ว่าเรามอง BEM จะเป็นผู้ได้ประโยชน์จากการเร่งผลักดันโครงการรถไฟฟ้าของรัฐบาล แต่ราคาหุ้นที่ขึ้นมากว่า 50% ในช่วง 4 เดือนที่ผ่านมา เทียบกับ SET ที่ 9% ได้สะท้อนข่าวดีไปหมดแล้ว
อีกทั้งราคาปัจจุบันยังมี Downside อยู่ 13% มองว่า BEM ซื้อขายที่ PER 40.8x ในปี 2559 คิดเป็นกว่า +2SD จากค่าเฉลี่ยย้อนหลัง และไม่เหมาะสมเมื่อเทียบกับอัตราการเติบโตทบต้นของกำไรสุทธิในปี 59-61 ที่ 22% คิดเป็น PEG สูงถึง 1.9x
นอกจากนี้มองว่าราคาเป้าหมายมีส่วนเพิ่มที่จำกัดแล้ว เนื่องจากได้รวมมูลค่าของรถไฟฟ้าที่ BEM มีโอกาสชนะเข้าไว้หมดแล้ว และโครงการทางด่วนในอนาคตน่าจะยังไม่มีออกมาในช่วง 1-2 ปีข้างหน้า นอกจากนี้มองว่ากำไรสุทธิของ BEM อาจสูงเกินจริงเนื่องจากบริษัทฯได้บันทึกค่าสัมปทานคงที่ที่จ่ายให้ รฟม. เพียง 40% ของจำนวนทั้งหมด ซึ่งหาก BEM บันทึกทั้ง 100% จะทำให้กำไรสุทธิลดลง 12-15% ในปี 2559-61 จากประมาณการ และ PER จะเพิ่มขึ้นเป็น 48 เท่าในปี 59 